Plaasmoord, 2 aanvalle dae nadat skoksyfers gegee is | Netwerk24
Deur Alet van der Walt 18 Mei 2021 22:00
Plaasmoorde en -aanvalle het in die laaste kwartaal van die afgelope boekjaar skerp toegeneem vergeleke met die vorige twee jaar.
Die getal moorde het van ses tot 11 gestyg, terwyl die getal aanvalle verdubbel het van 64 tot 130.
Hennie Moldenhauer (58) is op sy plaas buite Amersfoort in Mpumalanga vermoor. Foto: Verskaf
Die Toyota Land Cruiser-bakkie van Hennie Moldenhauer (58) van Amersfoort waar dit Sondagoggend gekry is nadat hy koelbloedig doodgeskiet is. Foto: Verskaf
Marietie Louw-Carstens berig Hennie Moldenhauer (58) van die plaas Weiland naby Amersfoort in Mpumalanga is Sondagoggend doodgeskiet toe hy op 'n bende onwettige jagters en hul honde op sy plaas afgekom het. Hy is naby sy linkeroor in die kop geskiet.
Sy vrou, Mokkie, het bekommerd geraak toe sy hom nie op sy selfoon in die hande kon kry nie. Sy het in haar bakkie gery na 'n gestroopte sojaboonland op die plaas, waar sy afgekom het op haar man se Toyota Land Cruiser, wat steeds geluier het.
Moldenhauer se lyk is sowat tien meter van die bakkie af gekry. Mpumalanga Landbou het 'n beroep op die polisie gedoen om daadwerklik op te tree teen die probleem van onwettige jagters met honde wat boere in die provinsie teister.
Nóg twee aanvalle is Maandag aangemeld.
By Harrismith is Janse van Rooyen (70) in sy skuur ingewag nadat hy sy werkers Maandagmiddag huis toe geneem het.
Hy is met 'n windpomppyp en ander stukke yster aangerand.
Sy vrou, Annetjie, het die lawaai in die huis gehoor en twee spreiligte buite aangeskakel.
Die aanvallers het te voet gevlug sonder dat hulle iets kon roof.
Buite Fochville in Gauteng is 'n gesin aangeval kort nadat hulle van die dorp af op die plaas aangekom het. Gerrie en Susan Brits, asook 'n kind is by hul huis deur drie mans ingewag.
Gerrie is oor sy kop geslaan en die mans het gewere, 'n skootrekenaar, selfone en kontant gebuit.
Die aanvallers het met die Brits-gesin se dubbelkajuit-Ford Ranger weggery. Dit is 'n uur later naby die Kokosi-woonbuurt by Fochville gevind.